雲龍歌上周丞相壽
作者：許及之
朝代：宋

paragraphs: 萬化衮衮相乘除，循環甲子如數珠。
甲子既周理當復，豈有潤澤翻焦枯。
丞相補天祗衮職，閔雨憂民見顔色。
雲龍契合此其時，能費天工幾多力。
明當月色圓如秋，書生徙倚生暮愁。
欲攀斗柄酌河漢，一滴變化爲萬流。
憶得去年曾拜月，此日團圓仍皎潔。
極知有藥自長生，更願長圓渾不缺。
今年拜月去年同，却欲屏翳驅雲蒙。
久占月角如張弓，兩月少雨惟多風。
昨夜占星忽離畢，定自滂沱翻手疾。
今朝四郊已沾濡，丞相明朝是生日。
書生喜極欲起舞，急買香茅葺庭宇。
公不見崧嶽降神生甫申，山川出雲作時雨。